Hangszer

Hangszer a legáltalánosabb értelemben minden olyan eszköz, amelyet abból a célból készítettünk, vagy arra használunk, hogy hangot állítsunk vele elő. Szorosabb értelemben a hangszer vagy zeneszerszám olyan tárgy vagy készülék, amelyet zene létrehozása szándékával használunk hang előállítására.

Csoportosításuk 
A hangszereket csoportosíthatjuk a hangadásuk, vagy kezelésük módja szerint. A hangadás módja szerint vannak hangszerek melyeknél:
 levegő (aerofon hangszerek),
 megfeszített húr (kordofon hangszerek),
 kifeszített hártya (membranofon hangszerek),
 rugalmas merev test (idiofon hangszerek)
rezgése, vagy pedig elektronikusan előállított rezgések állítják elő a hangot (elektrofon hangszerek).

A hangszer kezelésének módja szerint léteznek
 fúvós hangszerek,
 ütőhangszerek,
 vonós hangszerek,
 pengetős hangszerek,
 billentyűs hangszerek és
 egyéb (rázó, kaparó, pörgető stb.) hangszerek.

A Sachs–Hornbostel-féle osztályozás 
Erich Moritz von Hornbostel és Curt Sachs 1914-ben publikálták a hangszerek osztályozására vonatkozó új rendszerüket, melyet elsősorban a néprajzkutatók által leírt egzotikus hangszerek számának robbanásszerű növekedése tett halaszthatatlanná. Ez a rendszer bármilyen, eddig még fel nem talált vagy fel nem fedezett hangszer rendszerbeillesztését is lehetővé teszi. Alapja az előbb már említett aerofon – kordofon – membranofon – idiofon felosztás, ezt finomítja tovább lépésről lépésre.

Egyéb megkülönböztetések 

Annak alapján, hogy a hangszer meghatározható magasságú vagy pedig zörejszerű hangokat állít elő, léteznek
 dallamhangszerek és
 ritmushangszerek.

Aszerint, hogy a hangszer egyidőben csak egy, vagy több hangot is képes játszani, vannak
 homofon és
 polifon hangszerek.

Használható szempont lehet a kulturális beágyazódottság szerinti csoportosítás, mely alapján vannak
 műzenei és
 népzenei hangszerek.

A hangszereket rendszerezhetjük még földrajzi elterjedésük szerint, történelmi vagy zenetörténeti korszakok alapján stb.

Magyar nyelvű kézikönyvek időrendben 
 Witt Fülöp: A hangtan és a hangszerek népszerü előadásokban, Nagykanizsa, 1877
 Erdős Tivadar: Az összes hangszerek ismertetése számos képpel. Hangszereléstan. Konzervatóriumok, tanítóképző intézetek és a zenekedvelő nagyközönség számára. Az orgona-változások részletes ismertetése, Besztercebánya, 1909 
 Siklós Albert: Hangszerek – Hangszinek, Dr. Vajna és Bokor Könyvkiadók, Budapest, 1941
 Reményi Zoltán: Amit a hangszerről tudni kell – Hangszerek, alkatrészek, kellékek, Zeneműkiadó Vállalat, Budapest, 1955
 Sz. G. Korszunszkij – I. D. Imonov: Elektronikus hangszerek, Műszaki Könyvkiadó, Budapest, 1960
 Darvas Gábor: Évezredek hangszerei, Zeneműkiadó Vállalat, Budapest, 1961 
 Bogár István: A rézfúvós hangszerek, Zeneműkiadó Vállalat, Budapest, 1975, 
 Gábry György: Régi hangszerek (Iparművészet-sorozat), Corvina Könyvkiadó, Budapest, 1975, 
 Mandel Róbert: Magyar népi hangszerek, Móra Ferenc Ifjúsági Könyvkiadó, Budapest, 1986 
 John Henry van der Meer: Hangszerek – Az ókortól napjainkig, Zeneműkiadó Vállalat, Budapest, 1988, 
 Neil Ardley: Hangszerek – Ismerjük meg közelebbről a zene izgalmas hangzásvilágát és megszólaltatóinak, a hangszereknek színes sokaságát (SzemTanú-sorozat), Park Könyvkiadó, Budapest, 1993, 
 Reviczky Dóra: Hangszerek enciklopédiája – Öt világrész másfél ezer hangszere, Athenaeum Irodalmi és Nyomdai Rt., Budapest, 1999,  
 Sárosi Bálint: Hangszerek a magyar néphagyományban (Jelenlévő múlt-sorozat), Planétás Kiadó, Budapest, 1999, 
 Németh Amádé: Hangszerek és zenekarok kézikönyve, Anno Kiadó, Budapest, é. n. [1990-es évek?], 
 Törőcsik Attila: Hangszerek kislexikona (A Tudás Könyvtára-sorozat), Saxum Kiadó Bt.. h. n., 2003, 
 Sven Kruckenberg: A szimfonikus zenekar és hangszerei, Gulliver Lap-és Könyvkiadó, Budapest, 2005, 
 Max Wade – Matthews William Mival: A hangszerek és a zene könyve, Cser Kiadó, Budapest, 2006,  
 Frank P. Bär: Hangszerek (Mi Micsoda-sorozat), Tessloff és Babilon Kiadó, Budapest, 2007, 
 Brauer-Benke József: Afrikai hangszerek, L'Harmattan Kiadó, Budapest, 2007, 
 Mandel Róbert: Elektrofon hangszerek, Kossuth Kiadó, Budapest, 2007, 
 A hangszerek (Gyermek enciklopédia-sorozat), Editions Atlas, Budapest, é. n. [2010 k.?]

További információk 

 Az eredeti Hornbostel-Sachs rendszer leírása németül
 NIU World Music Instrument Collection
 Régi hangszerek képei

Lásd még 
 Hangszerek listája

 Hangszer